
D E M O K R A T I J A   
SAVREMENA POPULARNOST 

Danas se upadljivo mnogo govori i piše o demokratiji. Statističari kažu da je to jedan od najfrekventniji izraza ne samo u politici, medijima, obrazovanju, vaspitanju nego i u javnoj komunikaciji uopšte, pa čak i svakodnevnom razgovoru. Gotovo da se nalazi u konkurenciji sa pomodnim internacionalnim izrazima kao što su kul, meinstrim, in, aut, o.k., ćao i sl, koji se danas koriste širom svijeta. Jedan od vodećih savremenih teoretičara demokratije Đovani Sartori ističe da je na ovu temu do sad napisano preko četiri miliona knjiga, a moglo bi se reći da se, unazad više od deceniju i po, politikologija uglavnom razvija kao demokratologija. 

U vrijeme njenih početaka i istovremeno zvjezdanih trenutaka u atinskom polisu, 400-500 godina prije naše ere, gledišta o vrijednosti demokratije bila su izrazito podijeljena i polarizovana. Danas, međutim, o demokratiji svi govore sve najbolje. Kako kaže Klaus fon Bejme, „demokratija je danas postala sinonim za sve dobro i lijepo  u jednom društvu“
. Najkraće rečeno: demokratija je „in“, a sve alternative su „aut“. Demokratija je postala „jedina igra u gradu“ i svi se deklarišu kao demokrate i zalažu za demokratiju. Vrlo često i oni koji ne samo što nisu demokrate nego su izrazite anti-demokrate. Za demokratiju se izjašnjavaju liberali i socijalisti, ali i komunisti, anarhisti, konzervativci, pa čak i fašisti. Demokratofilija je postala neka vrsta političke mode, ali i stvar političke korektnosti i građanske pristojnosti. Hejvud navodi da zbog toga što je demokratija „opšteprihvaćena kao ’dobra stvar’, ona je pre svega počela da se koristi kao ’ura! reč’ koja podrazumeva prihvatanje određenog skupa ideja ili sistema vladavine.“
 Biti protiv demokratije danas bi značilo biti anahron, konzervativan, reakcionaran, moralno nepodoban i gotovo  društveno opasan kao potencijalni terorista.

Za razliku od starih Helena, od kojih smo učili politiku i koji su smatrali da i vlast većine jednako kao i vlast nekolicine ili vlast pojedinca može da bude i dobra i loša, naši savremenici cijene da jedino demokratija zaslužuje povjerenje.

DEMOKRATIJA ILI DEMOKRATIJE
          U političkoj teoriji i praksi pojam demokratija se pojavljuje u više značenja. Toliko međusobno različitih da se postavlja pitanje da li ga treba koristiti u jednini ili bi bilo korektnije u množini. Upotreba u singularu u svakom slučaju stvara konfuziju, a malo pomaže čak i kada se ispred imenice stavljaju prefiksi koji je objašnjavaju. Bernard Krik stoga konstatuje da „demokratija je možda najbesmislenija reč u svetu javnih poslova.“
 Ali, ni pokušaji da se različite demokratije nazovu i različitim imenima, kao što je to učinio Robert Dal  uvodeći  pojam „poliarhija“ kao zamjenu za sintagmu „pluralistička demokratrija“, nisu šire prihvaćena. Norman Beri navodi da prilokom definisanja same reči „demokratija“ teži se postizanju određenog psihološkog efekta koji „ima za cilj da izaziva povoljan stav u odnosu na politički režim... Iz toga proizilazi da reč ima neznatan deskriptivni sadržaj i da je samo oznaka kojom se iskazuje poštovanje oblicima političke i ekonomske organizacije, koji odobrava onaj koji ga izražava, ali to želi i od onoga ko sluša.“
  
Endru Hejvud
 navodi osam takvih značenja demokratije, ali pri tome ne objašnjava da se iza svakog od njih zapravo krije neko od određenja antičke ili moderne demokratije: 
1. „Sistem vladavine siromašnih i marginalnih“:

Vezan je za antičku demokratiju  u kojoj je među slobodnim građanima bilo i mnogo gradske sirotinje. To nisu bili ni robovi, ali ni siromašni ljudi koji su se isticali znanjem, iskustvom i mudrošću, nego mase ili svjetina, kako bismo danas rekli. Platon i Aristotel  uglavnom su kritikovali demokratiju zbog učešća, pa i dominacije ovog sloja.

2. „Oblik vladavine u kojem narod direktno i stalno upravlja sobom, bez potrebe za profesionalnim političarima“

Takođe je vezan za antički period, jer zaista nije bilo izdvojenog sloja profesionalnih upravljača. Jedino su stratezi, odnosno vojni komandanti, birani na duži period sa mogućom obnovom  mandata, ali i prijetnjom ostrakizma. Ostali su bili birani kockom, na kratak period i jednokratno. 

3. „Društvo zasnovano na jednakim šansama i individualnim sposobnostima, a ne na hijerarhiji i privilegijama“

Ovo određenje se već odnosi na modernu predstavničku demokratiju, koja je nastala u borbi trećeg staleža protiv feudalne hijerarhije i privilegija kao nasljednog prava. Moderna demokratija nudi svima iste šanse da iskažu svoje sposobnosti i priznaje socijalne razlike samo po tom osnovu.

4. „Sistem socijalne zaštite i preraspodjele čiji je cilj smanjenje socijalnih razlika“

Riječ je o socijalističkom, odnosno komunističkom određenju demokratije po kome je politička jednakost puka forma ukoliko nije zasnovana na ekonomskoj jednakosti. Već rani teoretičari moderne demokratije su upozoravali da su siromašni ljudi egzistencijalno zavisni i da nemaju ni vremena ni obrazovanja da se bave politikom. 

5. „Sistem donošenja odluka zasnovan na načelu vladavine većine“


Većinsko odlučivanje mnogi smatraju suštinom demokratije. Potpuno jednoglasje je praktično vrlo rijedak slučaj. Primat manjine u odnosu na većinu jeste suštinska  karakteristika antidemokratskih režima, kao što su monarhija, oligarhija i sl. Dakle, bez obzira na slabosti, načelo većine je nezamjenljivo.
6. „Sistem vladavine koji štiti prava i interese manjina tako što ograničava vlast većine“
 
Ako većine i manjine nisu promjenjive i privremenem to jeste ukrštene, onda prijeti opasnost od tiranije većine, odnosno od fiksiranih i beznadežnih manjina. To je slučaj sa vjerskim, rasnim i etničkim manjinama i problem se danas riješava konsocijativnim modelom demokratije.

7. „Sistem zauzimanja političkih položaja takmičenjem za narodne glasove“


Ovo je neka vrsta definicije minimalne demokratije koja se danas operativno koristi za identifikaciju demokratskih režima i njihovu diferenijaciju od onih koji to nisu. Raspisivanje prvih slobodnih višestranačkih izbora u zemljama tranzicije bilo je prvi  mjerljiv i opipljiv korak u procesu demokratizacije.

8. „Sistem vladavine koji služi interesima naroda bez obzira na njegovo učestvovanje u političkom životu“

To je ona Linkolnova demokratija „za narod“. Ovaj političar i politički mislilac nije imao na umu loše konsekvence, ali u praksi se to obično pretvara u „plebiscitarnu demokratiju“. Harizmatični vođa, kako vjeruju fascinirani sljedbenici, najbolje prepoznaju ono što je narodni interes. On to provjerava u direktnoj komunikaciji sa njima, mimo institucija sistema. Drži govore na zborovima, a mase mu odobravaju skandiranjem.

PREDNOSTI DEMOKRATIJE

Zašto je demokratija postala toliko privlačna? Pa zato što se smatra da je to poredak koji neposrednim ili posrednim učešćem svih građana u politici nikoga ne isključuje i ne ponižava i ne inspiriše ga na pobunu i nasilje. Različiti, pa i suprotstavljeni interesi se slobodno iskazuju i javno usklađuju unutar za sve prihvatljivih pravila igre. Demokratija je sistem koji putem rutinizacije tih pravila igre daje sigurnost pri donošenju odluke onima koji u njoj učestvuju. Tako, Bobio postavlja uslov demokratije na osnovu koga „da bi neka odluka doneta od strane pojedinca (jednog, nekoliko, mnogih, svih) mogla da bude prihvaćena kao kolektivna odluka, potrebno je da bude doneta na temelju pravila (nije važno da li su pravila napisana ili su običajna) koja utvrđuju koji su pojedinci ovlašćeni da donose odluke obavezujuće za sve članove grupe i na osnovu koje procedure.“ Putem dijaloga i koncesija traže se kompromisi i konsenzusi ili se, samo u krajnjoj liniji, odlučuje većinom. Time, dakle, nestaju uzroci revolucija i građanskih ratova. Ni politički obespravljeni ni ekonomski potlačeni nemaju razloga da se hvataju oružja, niti vlast ima potrebe da policijom i vojskom guši njihovo nezadovoljstvo.

Robert Dal iznosi desetak prednosti demokratije, od kojih prva glasi „Demokratija sprečava vlast okrutnih i pokvarenih autokrata“
. A zatim navodi primjere Hitlera - koji je, pored desetine miliona žrtava u II svjetskom ratu, neposredno odgovoran za plansko istrebljivanje šest miliona Jevreja i drugih etničkih grupa, Staljina - koji je u velikim čistkama 1932 -1933. likvidirao ili umorio glađu oko dvadeset miliona sovjetskih građana i Pola Pota - koji je pobio tri četvrtine stanovništva svoje zemlje Kambodže. Po Karlu Poperu, suština i jedina prednost demokratije i jeste upravo ta mogućnost da narod legalno „šutne bagru“
, odnosno da na izborima, mirnim putem, skine sa vlasti okrutne i pokvarene autokrate.

„Savremene predstavničke demokratije ne vode ni međusobne ratove“- zaključuje Dal svoj spisak njenih prednosti.
 Globalizacijom demokratije, dosljedno Kantu, zavladao bi „vječni mir“ među narodima. Veliki njemački filozof je još u XVIII stoljeću zaključio da su ratove u prošlosti vodili upravo oni koji u njima sami nisu učestvovali pa nisu rizikovali ni život ni imovinu, a da republikansko, mi bismo danas rekli demokratsko, uređenje predstavlja antiratnu prevenciju. Naime, u takvim režimima  građani se pitaju o državnoj politici, a oni, opet, nikada neće glasati za rat u kome rizikuju da im bude uništena privatna imovina i da im opštom mobilizacijom bude ugrožen život, njihov i njihovih najbližih. 

Kasnije istorijsko iskustvo je pokazalo da je Kant bio u pravu jer nikada demokratije nisu ratovale jedna protiv druge. Ratovale su protiv nedemokratskih, odnosno autoritarnih režima, osvajale kolonije, podržavale diktature, ali međusobno nisu ratovale. Kao što svoje unutrašnje političke, ekonomske, socijalne i kulturne, odnosno etničke, vjerske, rasne i klasne sukobe rješavaju putem dijaloga, tolerancije i kompromisa, tako i svoje spoljnopolitičke sukobe rješavaju diplomatskim putem odnosno putem, pregovora i arbitraža. Ovo pozitivno iskustvo ipak ima samo ograničeno značenje i može se dvostruko relativizovati. 

        Prvo, danas, kada se svi zaklinju u demokratiju, više nije lako pouzdano razlikovati demokratske poretke od onih koji to nisu. Svaki neprijatelj, koji je kao takav markiran iz bilo kojih razloga, obično se najprije paušalno delegitimiše kao antidemokratski kako bi najavljena agresija stekla međunarodni legitimitet. Drugo, Kantova teza o tome da će većina koja u demokratiji odlučuje uvijek biti protiv rata da bi sačuvala život i imovinu, mnogo duguje prosvetiteljskom racionalizmu i asocira na savremene teorije o politici kao racionalnom izboru. Ljudi se, međutim, ne samo u političkoj praksi, ponašaju koliko racionalno, toliko i iracionalno, a da i ne govorimo o tome koliko često postaju lak plijen u prošlosti demagoških a danas medijskih manipulacija, ne samo u autokratskim nego i u primjerno demokratskim režimima. Uprkos tome, teško je ne složiti se sa tezom da demokratija ima relativne prednosti u odnosu na sve realne alternative, tim prije što, kako navodi Dal, građanima, pored ostalog, nudi i političku slobodu, promociju ličnih interesa, moralnu autonomiju, individualni razvoj, participaciju u donošenju zakona, ekonomski prosperitet itd.
GLOBALIZACIJA DEMOKRATIJE ILI SUKOB CIVILIZACIJA

Poslije pada Berlinskog zida demokratija je postala dominantan oblik političkog režima u svijetu. Statističari su izračunali da poslije 1989, po prvi put u istoriji čovječanstva, više ljudi (3,1 milijarde) uživa u demokratiji nego što ih pati pod diktaturama (2,6 milijardi). Što je najvažnije, postoji tendencija daljeg širenja demokratije u novim talasima, kakvi su već uveliko zapljusnuli Istočnu Evropu, a prije toga i Južnu Evropu i Latinsku Ameriku. Samjuel Hantington je napisao čuveno djelo pod naslovom „Treći talas“, a u periodizaciji razvoja demokratije Klausa Ofea govori se i o četvrtom talasu. Prema Dejvidu Heldu, proces će se završiti u nekoj vrsti „kosmopolitske demokratije“, odnosno demokratije kao svjetskog sistema.
 Frensis Fukujama je ovu univerzalizaciju demokratije proglasio za „kraj istorije“, jer je povezuje sa Hegelovom „filozofijom povijesti kao napredovanja u ostvarenju pojma slobode.“


Naravno, postoje i manje optimistička viđenja savremenog svijeta i predviđanja njegove budućnosti nakon pada Berlinskog zida, odnosno urušavanja komunizma i širenja demokrartije na Istok. Upravo autor teorije o demokratskim talasima i  jedan od vodećih politikologa današnjice Semjuel Hantington piše o „sukobu civilizacija“. Netom minuli ideološki sukob između komunizma i kapitalizma, odnosno hladnoratovski antagonizam između istočnog i zapadnog vojno-političkog saveza, biće zamijenjen sukobom različitih religija i kultura. „Tijekom ratavišestruki identiteti bijede, a prevladava identitet koji najviše znači u odnosu na sukob.Taj identitet je gotovo uvjek određen vjerom.“
  Kritične zone su linije neposrednog dodira između zemalja i naroda katoličanstva, pravoslavlja, islama, budizma, konfučijanstva. Ali će se, dođe li do sukoba, iza njih postrojiti istovjernici, najprije iz neposrednog okruženja, a onda iz cijelog svijeta. 


Mada u prvi mah zvuči kao negativna utopija, činjenica je da islamski teroristi  zapadni hrišćanski svijet nazivaju „velikom satanom“. A Džordž Buš junior je poslije 11. septembra 2001. bio najavio „krstaški rat“ protiv muslimanskih zemalja koje ugošćuju teroriste. U preambuli radne verzije evropskog ustava se govorilo o hrišćanskim korijenima starog kontinenta i postoje veliki otpori da se Turska kao velika muslimanska zemlja primi u EU. Amerika  je vojno intervenisala i okupirala Avganistan i Irak, a sada otvoreno prijeti Iranu i Sudanu. Al Kaida je javno na sebe preuzela odgovornost za terorističke zločine u Madridu, Londonu, Bombaju itd. Arapi iz zemalja Magreba (Alžir, Maroko, Tunis) zbog diskriminacije su se digli na ustanak u predgrađima Pariza, a Njemačka i Britanija strepe od reakcije muslimanskih imigranata koji u velikom broju generacijama žive u tim zemljama, ali se nisu kulturno integrisali. 

Kao jednu od ilustracija za svoju tezu o sukobu civilizacija, preciznije rečeno religija i kultura, Hantington je naveo i rat u Bosni i Hercegovini izmedju Bošnjaka – muslimana, Hrvata – katolika i  Srba – pravoslavaca. Indikativno je da su se sa prvima solidarisale islamske zemlje, sa drugima Vatikan i katoličke zemlje, sa trećima Rusi, Grci, Rumuni, odnosno pravoslavni narodi. Hantigton tako je nedvosmislen kada navodi da je „Vatikan proglasio Hrvatsku ’bedemom zapadnog hrišćanstva’ i pohitao s diplomatskim priznanjem pre Evropske unije.“
 
Da se za demokratiju danas deklarišu i oni koji vode ratove protiv prvih komšija, kolega, prijatelja, kumova, nerijetko i rođaka sa kojima su zajedno generacijama odrastali, pokazuje činjenica da su sve tri ratne stranke u Bosni i Hercegovini u nazivu imale prefiks „demokratska“ (Stranka demokratske akcije, Srpska demokratska stranka, Hrvatska demokratska zajednica). Štaviše, one su sve tri i nastale na talasu postkomunističke demokratizacije. Kritikujući procese nagle i globalne implementacije demokratije (sa posebnim osvrtom na Dejvida Helda), Kejt Neš zaključuje da na taj način skovan model demokratije „ostavlja vrlo malo prostora za razmatranje procesa na osnovu kojih bi elementi (...) mogli biti prihvaćeni, primenjeni, modifikovani, negirani ili odbačeni.“
 Nije li sve ovo dovoljan razlog da globalnu demokratsku euforiju ipak uzmemo sa mnogo rezervi?
ISTORIJSKI USPONI I PADOVI    
         Postavlja se pitanje i otkuda toliko današnje oduševljenje demokratijom kada to nije nikakav ovovremeni izum, nego političko rješenje poznato već dvije i po hiljade godina. Istina, poslije svojih trijumfalnih početaka u antičkoj Grčkoj u IV i V stoljeću prije Hrista, demokratija biva praktično zaboravljena čitava dva milenijuma. Na specifičan način je obnovljena tek unazad 200-300 godina. Minuli XX vijek samo je na svome početku u prvoj deceniji i na u svome kraju u posljednjoj deceniji bio obilježen usponom demokratije. Međuvrijeme, dugo nekih 80 godina, proteklo je u znaku dva svjetska rata i ekspanzije fašističke diktature i komunističkog totalitarizma. 


Nije se tu samo radilo o fašističkim porecima u Italiji, Njemačkoj, Španiji, Japanu odnosno o komunističkom u Sovjetskom savezu. Desničarske partijske milicije u tamnim košuljama bile su evropska politička moda između dva svjetska rata, a intelektualna ljevica Zapadne Evrope bila je oduševljena boljševičkim eksperimentom. Demokratije Zapadne Evrope bile su, i sa lijeva i sa desna, izložene kritici zbog beskonačnih rasprava u parlamentima koji su nazivani „velikim brbljaonicama“ te sporosti, neefikasnosti i neproduktivnosti izvršne vlasti. Razočarana u tromu, inertnu i nedjelotvornu demokratiju, javnost je vapila za energičnim i odlučnim vođama koje će sve preuzeti u svoje ruke i objediniti energiju nacije. Prema novinskoj anketi londonskog Tajma, Musolini je bio najpopularniji inostrani političar u kolijevci moderne demokratije. Istaknuti pripadnici kraljevske porodice dopisivali su se sa Hitlerom kao svojim političkim idolom. Podmladak britanske nacionalne elite na Oksfordu i Kembridžu decenijama je ilegalno radio za sovjetsku obavještajnu službu (Kim Filbi, Gaj Bardžes i dr.).

Ako nije neko svježe otkriće i ako je danas toliko poželjna, zašto je demokratija tokom dosadašnje istorije tako kratko trajala i na tako malim prostorima? Čak i u helenskom svijetu demokratija je bila više izuzetak nego pravilo, i Perikle se njome hvalio kao privilegijom Atinjana u odnosu na sve ostale Grke. Uprkos političkom, ekonomskom i kulturnom procvatu atinskog polisa toga vremena, nije se daleko proširila, a i tu na svome izvoru biće zamijenjena vlašću tridesetorice tirana. Potom je, samo nakratko,  obnovljena, da bi tokom naredne gotovo dvije hiljade godina bila zaboravljena. Kako tada, tako i sve do unazad 20 godina, alternativna rješenja, kao što su monarhija, aristokratija, oligarhija, diktatura i sl., uživala su apsolutnu dominaciju i po prostoru svoga protezanja i po vremenu svoga trajanja. To uključuje čak i Rimsku republiku koja je bila više vojna nego politička demokratija.

Napokon, zašto su najveći umovi ne samo antičkog svijeta - Platon i Aristotel, koji su bili Periklovi savremenici i stanovnici atinskog demokratskog polisa, tako  loše mislili o demokratiji i davali prednost nekim drugim državnim oblicima? Nisu li ti isti sjajni Atinjani demokratski osudili na smrt Sokrata, koji je bio treći među najvećim?
DEMOKRATSKI IMPERIJALIZAM

Kako god bilo, danas su se sve alternative demokratiji sakrile u mišju rupu: desne porazom fašizma 1945. i lijeve porazom komunizma 1989. Demokratija je postala „jedina zabava u svjetskom selu“. U međunarodnim organizacijama zemlje se razlikuju i rangiraju samo po tome koliko su demokratske, odnosno da li su demokratske ili poludemokratske, na putu da postanu demokratske ili nedemokratske.

Režimima koji su ocijenjeni kao nedemokratski nema duga vijeka. Država će biti isključena iz svih međunarodnih političkih, ekonomskih, kulturnih, sportskih i drugih organizacija. Politička izolacija i ekonomske sankcije biće kombinovane sa medijskom diplomatskom, finansijskom, obavještajnom, stručnom itd. podrškom opoziciji, kao što je to bilo slučaj sa tzv. obojenim demokratskim revolucijama - „ružičastom revolucijom“ u Gruziji ili „narandžastom“ u Ukrajini. Ukoliko, međutim, „izvoz demokratije“ ne uspije pod pritiskom „meke sile“, nedemokratska država biće optužena kao bezbjednosno opasna po neposrednu okolinu a, kao potencijalno teroristička, i za sav ostali svijet. Sa takvim opravdanjem u sljedećem koraku će postati i meta primjene „tvrde sile“. Ugroženi svijet, navodno, samo preventivno reaguje, a to što posljedice takve intervencije, koja može ići sve do masivnog vojnog angažovanja, trpe i protivnici režima, takođe nalazi svoje opravdanje. „Nisu, kao u slučaju Srbije, dovoljno brojni i odlučni da sami sruše nedemokratski režim koji uživa izbornu podršku većine naroda“ – isticano je u zapadnim medijima.

Ako je neko zbunjen konstatacijom da režim koji podržava izborna većina može da bude nedemokratski, morao bi da zna da u globalizovanom svijetu kriterijumu demokratije, izuzev ako se radi o velikim i moćnim državama, nije više volja većine u okviru nacionalne države. Demokratske standarde utvrđuju, prate i primjenjuju međunarodne, vladine (UN, EU i sl.) i nevladine (Rendom haus, Internacionalna krizna grupa i sl.) organizacije. Na njihovom udaru se nisu našle samo postkomunističke i zemlje Trećeg svijeta. Prije nekoliko godina to je bila i desničarska stranka, sada već pokojnog, Jerga Hajdara, koja je pobijedila na demokratskim izborima u Austriji, ali jer zbog ksenofobične retorike izvana prinuđena da odstupi. Ipak, da li su njihovi postupci legitimni ili ne, treba procenjivati samo prema poznatoj Tokvilovoj referenciji: „Kad, dakle, vidim da se pravo i mogućnost da sve čini priznaje bili kojoj sili, zvala se ona narod ili kralj, demokratija ili aristokratija, vršila se ona u monarhiji ili repubilici, kažem: tu je klica tiranije, i idem da živim pod drugim zakonima.“
 Da li se ovaj odlazak ka „drugim zakonima“ može ostvariti u globalnom društvu već je drugo pitanje.
SOCIJALNE I POLITIČKE PRETPOSTAVKE
      Odavno je egzaktno utvrđena koincidencija između materijalnog bogatstva i demokratskog poretka. Najrazvijenije zemlje u svijetu, kao što su SAD, Velika Britanija, Francuska, Holandija i druge, istovremeno su ne samo kolijevke moderne demokratije nego i njeni savremeni vodeći protagonisti. Mnogi tu vezu tumače na osnovu istorijskog paralelizma između razvoja tržišne ekonomije i političke demokratije, a kao pandan ne manje upadljivoj simetriji između centralno-planskih, odnosno državno-komandnih privreda i autoritarnih režima. Istina, postoje i danas u svijetu bogate zemlje koje nisu demokratije nego autoritarnio režimi, ali su to ostvarile na bazi prirodnih resursa, poput Saudijske Arabije i emirata u Perzisjkom zalivu. Postojale su i vojne diktature kao, recimo, one u Latinskoj Americi, koje su sačuvale elemente tržišne ekonomije. Ali, nije zabilježen slučaj demokratije koja istovremeno ne razvija tržišnu privredu, kao i obratno, a najstarije među njima u pravilu su i ekonomski najrazvijenije zemlje. Tržište podrazumijeva slobodno kretanje ljudi, robe, kapitala, informacija, neograničenu inicijativu poslovnog preduzetništva, dinamične veze između proizvođača i potrošača, horizontalnu i vertikalnu pokretljivost stanovništva, otvoreno društvo i sl, a sve to pogoduje razvoju demokratije. Demokratska izborna utakmica između kandidata i partija, koje svoje političke programe nude biračima, gotovo da je preslikan mehanizam tržišne konkurencije u kojoj proizvođači nude potrošačima robu i usluge. Jedini problem koji Robert Dal vidi kao prepreku ka ostvarenju idealne demokratije jeste što su izbori, za razliku od tržišne utakmice, samo „periodični“ pa glasač nikada ne može imati savršenu informaciju.
 Maks Veber je uspon evroameričkog kapitalizma povezao sa protestantskom etikom preduzetništva i produktivnog rada, štednje i ulaganja, a činjenica da se i demokratija najprije, najbrže i najdalje razvila u protestantskim zemljama takođe se može povezati sa vjerskom pobunom tih naroda protiv papskog apsolutizma.


Da je bogato društvo jedna od temeljnih pretpostavki demokratije, jednako je samorazumljivo, kao i obratno, da je u društvima oskudice siromašna većina prinuđena da se isključivo bavi problemima materijalnog opstanka, te da je i elementarno neupućena i neobaviještena da bi participirala u političkom životu. Štaviše, teoretičari razvoja ukazuju da je autoritarna koncentracija svih raspoloživih materijalnih i ljudskih resursa najefikasniji način izvlačenja iz bijede takvih zaostalih društava. Da bi numerički jasno izrazio proporciju između blagostanja i demokratije, američki politikolog Sejmor Martin Lipset sredinom prošlog vijeka je utvrdio da je prosječan dohodak po stanovniku od 500 dolara donja granica primjenljivosti demokratije. Danas bi to, kako tvrdi Adam Przevorski
, bio četiri puta veći iznos, ali je još važnije šta se krije iza tog prosjeka, odnosno kako je nacionalno bogatstvo distribuirano među stanovništvom. Sartori upozorava da „koliko više neka demokratija računa na blagostanje i usmerena je na njegovu raspodelu, toliko zahteva i ekonomiju u rastu, odnosno tortu koja raste i omogućava sve veću podelu.“
 Ukoliko su socijalne razlike suviše duboke, onda su i interesi oštro podijeljene populacije nepomirljivo konfrontirani, pa je teško uspostaviti bilo kakav dijalog a kamoli doći do trajnijeg i stabilnijeg kompromisa. „Sit gladnom ne vjeruje“- kako je sažeto formulisano u narodnoj poslovici. 


Demokratolozi danas sve više ističu i značaj političke kulture za uspjeh, odnosno nivo, stabilnost i trajnost demokratije. Misli se na istorijski naslijeđene nacionalne vrijednosti, stavove, norme, običaje, rituale, mitove, stereotipe, orijentacije, obrasce ponašanja, životne stilove i sl. u odnosu na svijet politike. Procesom političke socijalizacije ti sadržaji se prenose sa koljena na koljeno te sve do danas bitno utiču na odnos prosječnog građanina prema demokratiji. Govori se o autoritarnoj političkoj kulturi i o odgovarajućem nacionalnom mentalitetu ili kolektivnom karatkteru koji imaju duboke korijene u negativnom iskustvu nekog naroda sa stoljetnim surovim okupatorima i nasilničkim domaćim vladarima. Posljedica je da se na politiku tradicionalno gleda kao na od običnog čovjeka otuđenu i neprijateljsku silu pred kojom treba ili saginjati glavu ili se dizati na oružje. I, obrnuto, tamo gdje postoji duža tradicija slobodarske samovladavine, razviće se demokratska politička kultura i na njoj nadograditi demokratija kao prirodno stanje.


Pod političkim pretpostavkama demokratije obično se navode: 1) demokratizacija države i politike, 2) afirnacija civilnog društva i njegovih aktera, 3) pravna država i vladavina prava, 4) podjela vlasti i kontrola njenih nosilaca, 5) politički pluralizam i odgovarajući oblici izbornog sistema i 6) institucionalizacija javnosti i nezavisnost medija.

NIVOI DEMOKRATIJE
        U praksi demokratiju ne vezujemo samo za globalnu političku zajednicu, odnosno nacionalnu državu, nego i za neke uže političke i nepolitičke okvire društvenog organizovanja. Zato se obično kaže da o demokratiji možemo da govorimo na četiri nivoa: državnom, političkom, nepolitičkom i individualnom.  

Tako, recimo, i neka stranka može da bude demokratska, ali ne samo po kvalitetu ciljeva koje preporučuje cijelom društvu nego i po internim odnosima u njenim redovima, na relaciji članstvo – rukovodstvo. Za razliku od autokratskih ili liderskih partija u kojim se sve odlučuje u vrhu ili čak pita samo šef, u demokratskim riječ imaju i širi sastav centralnog rukovodstva, i opštinski odbori i, prije svih, samo članstvo u osnovnim organizacionim ćelijama. Paradoksalno, ali mnoge savremene političke partije koje u svom imenu nose atribut demokratsko i zalažu se za demokratizaciju društva, u vlastitim redovima njeguju izrazito nedemokratske odnose. 


Dalje, demokratski odnosi mogu da vladaju i u nepolitičkim organizacijama, kao što su filatelističko udruženje, kućni savjet, planinarsko društvo. I u takvim organizacijama, pored članstva, postoji i neko uže izvršno tijelo, kao i predsjednik, potpredsjednik, sekretar. I, moguće je da, bilo zbog apetita autoritarnog predsjednika da prigrabi komad „male vlasti“, bilo zbog amaterske nezainteresovanosti i neakivnosti članstva, odluke budu koncentrisane u rukama jedne ličnosti. Kao što je moguće da, baš zbog amaterskog entuzijazma, dođe do široke i intenzivne participacije članstva pa da se odluke donose demokratskom većinom sa tijesnom razlikom.

Sljedeći nivo su neformalne grupe, kao što su grupa prijatelja, kolega, vršnjaka, srodnika i sl. koji se povremeno i spontano okupljaju, ali i u tom slučaju valja nešto odlučivati, ako ništa drugo, ono kada i gdje se naći, kako zajedno provesti slobodno vrijeme. I u takvim prilikama odluka može da se prepusti najstarijem ili najuglednijem pripadniku grupe ili onome ko je inicijator sastajanja, a može da se odlučuje demokratskom većinom, ili čak konsenzusom.    

Napokon, da bi se odluka donijela konsenzusom, odnosno saglasnošću svih učesnika u odlučivanju, neophodno je da grupu čine tolerantne ličnosti, koje čine bazični nivo demokratije. Kao što u svakodnevnom životu susrećemo tipične autokrate, koji uvijek tvrdoglavo insistiraju na svojim stavovima i hoće po svaku cijenu da ih kao jedino ispravne nametnu svima ostalim, nailazimo i na suprotne primjere. To su, kako znamo reći, „prave demokrate“, i prepoznajemo ih po tome što su uvijek spremni na razgovor i dogovor, na popuštanje i ustupke, ali ne zato što su slabog karaktera, nego zato što su sposobni za empatiju i solidarnost. Bez većeg broja ljudi takvog profila, demokratija praktično i nije mogućam i zato se demokratskom socijalizacijom u porodici i školi njeguje politička kultura dijaloga, tolerancije, koncesija, kompromisa. Jirži Dinsbir smatra da je konačni cilj ovoga utemeljenje jedne „tradicije nenasilja, sposobnost prilagođavanja, sklonost ka opreznosti, spremnosti na kompromis...“


„Građansko vaspitanje“ ili „Obrazovanje za demokratiju“, kako se u zemljama postkomunističke tranzicije obično naziva odgovarajući školski predmet, ima zadatak da razvije tri komponente bez kojih nije moguća kompletna demokratska ličnost. Prije svega, to je aksiološki element, odnosno vrijednosno opredjeljenje za demokratiju kao poželjan poredak. Zatim, to je kognitivni element, odnosno poznavanje teorije i prakse demokratije u istorijskoj i savremenoj perspektivi. I, napokon, to je motivacioni element, ili volja da se aktivno participira u demokratskom procesu. Bez takvih demokrata, nema ni demokratije. 
KO ČINI DEMOS
          Ipak, kada  kažemo demokratija, najčešće mislimo na onaj prvi državni nivo, odnosno na nacionalno političko uređenje, pa bi trebalo da je riječ o vladavini naroda. Ali, šta je zapravo narod? Kod starih Grka u Periklovoj Atini narod nije značio ono što mi danas pod tim podrazumijevamo. Iz  antičkog poimanja slobodnog građanina bili su isključeni robovi, žene,djeca i stranci, jer su svi rođeni izvan polisa smatrani varvarima.U demokratiji je, dakle, procentualno gledajući participirala samo manjina populacije. Dakle, to ne samo da nije bila vladavina naroda nego čak ni vladavina većine.  


Da li je situacija bolja sa modernom demokratijom? Pošto je to, znamo, predstavnička demokratija, narod samo bira manjinu koji će vladati u njegovo ime, a ne vlada sam, direktno i neposredno. Plus, ni formalno pravo da biraju predstavnike ili sami budu izabrani nemaju svi gradjani. U Britaniji, kolijevki moderne demokratije, žene se dobile pravo glasa tek 1928. Crnci u SAD su dobili pravo glasa čak četvrt vijeka kasnije – 1960 godine. Zvuči nevjerovatno, ali u Švajcarskoj,  koja se smatra jednom od najrazvijenijih zemalja Evrope i svijeta, žene su dobile pravo glasa tek 1971. godine. Dalje, i starosni  kriterijum je problematičan, odnosno krajnje relativan. Kod nas se punoljetstvo priznaje sa 18 godina. U mnogim zemljama je to 21 godina, ali u Iranu, recimo, mladići i djevojke već sa 15 godina biraju šefa države. Sa druge strane, opet, kakve logike ima u tome da se kod nas svi sedamnaestogodišnjaci smatraju nezreli za politiku, a osamdesetogodišnjaci ili stariji su svi odreda baš u pravim godinama? 


Ako od ukupnog broja stanovnika oduzmemo žene, starije maloljetnike, najstarije u dobu iznad 80 godina, zatim one koji nemaju regulisano državljanstvu, pa još tome  dodamo imovinski cenzus, koji je takođe dugo primjenjivan, vidimo da je i  moderna demokratija dugo isključivala više od pola populacije. Jedan od očeva američke, a to će reći i prve moderne demokratije uošte, Abraham Linkoln je govorio da je demokratija vladavina naroda, od naroda i za narod. To znači da narod samo djelimično neposredno učestvuje, i to na lokalnom nivou, da dio vlasti delegira na svoje izabrane predstavnike, ali da ima i dio koji vrši neko drugi, koji to čini u interesu naroda i ne pitajući ga šta misli.

Sve se to naziva demokratijom iako u njoj ponajmanje ima samovladavine naroda. Zbog toga se može reći da je demokratija uvijek bila, jeste i biće više normativni ideal nego poltička realnost. Uostalom, „bukvalno shvaćena demokratija može da bude samo društvo bez države i, podrazumeva se, bez surogata ili ekvivalenta države.“
 I u takvoj kritičkoj interpretaciji demokratiji se mora priznati ogroman emancipatorski potencijal koji je stoljećima inspirisao borbu za pomjeranje granica slobode. Karl Poper, međutim, upozorova i na vrlo opasne posljedice političke prakse da se odrasli ljudi uvjeravaju, i pogotovo djeca u školi uče, da žive u sistemu narodne vladavine. Kada jednom otkriju da iza etimološke zbrke stoji velika prevara, razočaranje može da ih odvede u radikalno osporavanje poretka, pa i terorizam. 
DA LI JE VEĆINA UVEK U PRAVU

Vidimo, dakle, da u demokratiji ne vlada narod, a teško je potvrditi i da vlada većina. Ali, postavlja se pitanje u čemu bi uopšte bila prednost vladavine većine nad manjinom. Još u 17. vijeku je Džon Drajden upozorio da „velike većine mogu činiti isto tako krupne greške kao i male manjine“
 i da time greške postaju samo veće. Većina predstavlja više brojčano-kvantitativan nego sadržajno-kvalitativan argument i može samo nekoga da impresionira, ali ne i da bilo koga ubijedi. Štaviše, ako se osvrnemo na istoriju civilizacije i kulture, utvrdićemo da su sve revolucionarne prodore u nauci, umjetnosti, pa i u politici, pravili veliki pojedinci ili sasvim male grupe, a ne mase koje su uvijek činile većinu. 

Naprotiv, mase su bile oličenje prosječnosti i inercije, pa i gore od toga, te su uglavnom kočile izuzetne pojedince. Sartori upozorava da „gomila sastavljena od hiljada ljudi odbrava aklamacijom predloge koje bi ta ista gomila, podeljena u male grupe, obila.“
 Sokrata je na smrt osudila demokratija samo zato što je svojim kritičkim idejama, navodno, kvario omladinu atinsku. Đordana Bruna je zbog naučnog otkrića koje se protivilo vladajućim uvjerenjima spalila inkvizicija, ali uz oduševljeno odobravanje mase koja se okupila oko lomače. Sve što je  bilo revolucionarno novo izazivalo je strah i otpor. Nobelovu nagradu za nauku dobijaju pojedinci, velika ostvarenja u umjetnosti su takođe individualna djela. Štaviše, svaki novi odnosno avangardni umjetnički pravac i njegovi tvorci i promotori nailaze na  nerazumijevanje kritike i podsmijeh publike. Slava nerijetko dolazi tek naknadno i posthumno.

Nije drugačije ni u politici. Velike političke pokrete i partije te njihove ideologije, koji su mijenjali tokove istorije, započinjali su pojedinci i nekoliko njihovih istomišljenika. Nije puka simbolika što se fašizam vezuje za Musolinija i Hitlera, boljševizam za Lenjina i Staljina, evrokomunizam za Berlinguera i Karilja, samoupravni socijalizam za Tita i Kardelja, neoliberalizam za Regana i Tačerovu itd. Većine se pridružuju tek mnogo kasnije. I u nauci - tek kada nova paradigma bude verifikovana i kada počinje „sitan rad“ unutar nje. I u umjetnosti - tek kada se avangarda pretvara u dominantan pravac i skonča u manirizmu. I u politici - tek kada se novi pokret odnosno partija popne na vlast, a njena ideologija postane vladajuća. Uostalom, još je Tokvil oko ove problematike postavio neka suštinska, ali uznemiravajuća pitanja: Šta je većina, uzeta skupno, ako ne isto što pojedinac koji ima shvatanja a najčešće i interese suprotne drugom jednom pojedincu koga zovemo manjinom? Pa ako priznajete da čovek koji raspolaže svemoći može nju zloupotrebiti protiv svojih protivnika, zašto ne priznajete to isto i za većinu? Time što su se okupili, jesu li ljudi promenili svoju narav? Jesu li postali strpljiviji pred preprekama time što su postali jači? (...) Ja to ne bih mogao verovati; vlast da se sve čini, koju uskraćujem svakom pojedinom među svojim bilžnjima, neću nikada priznati ni množiti.


Otkud onda načelo većine kao temelj demokratije? Ako već ne samo jedan (bazileja) i ako već ne samo neki (aristokratija), zašto onda ne svi kao jednaki, nego samo većina. Politička arheologija bi vjerovatno utvrdila da legitimitet većine ima svoje atavističke korijene u najranijim oblicima društvenog organizovanja. U tim grupama primitivne jednakosti u kojima nije bilo autoriteta koji bi presuđivao, sporovi među ljudima su rješavani fizičkim obračunima, ne samo izvan primarne grupe nego i unutar nje. Pošto je iskustvo potvrđivalo nadmoć one strane u sporu koja je bila brojnija, vjerovatno se vremenom došlo do zaključka da se česta stradanja saplemenika mogu unaprijed izbjeći pukim prebrojavanjem. Manjina se poslije toga povlačila bez praktične provjere odnosa snaga, ali i bez nepotrebnih žrtava, a demokratsko odlučivanje većinom je omogućilo opstanak, integritet i funkcionalnost zajednice.
„TEROR VEĆINE“ I ZAŠTITA MANJINE

Teoretičari elitizma su dali bogatu argumenatciju o superiornosti elitnih manjina u odnosu na inferiorne većine kao mase i neelite, dok demokratija, obratno, polazeći od načela jednakosti, daje prednost većini. Ne može se reći da teoretičari demokratije od Perikla do Džona Stjuarta Mila, nisu bili svjesni ograničene mogućnosti najširih društvenih slojeva da ravnopravno participiraju u političkom životu. Perikle je još u IV vjeku prije Hristovog rođenja upozorio da su, istina, svi slobodni građani atinski bili sposobni da procjenjuju valjanost zakona, ali samo izuzetni pojedinci i da ih stvaraju. Džon Stjuart Mil je predlagao „pluralni votum“, po kome je težina svakog glasa na izborima zavisila od stepena političke kompetentnosti njegovog nosioca. Nepismeni bi imali po jedan glas, a oni obrazovaniji bi bi bili gradirani u rasponu od dva do pet glasova. Mase bi, tako, dobile makar i ograničenu mogućnost da se uključe u demokratski život prije nego što se, kroz sindikalnu i političku aktivnost, osposobe za angažovanje u punom kapacitetu.      


Afirmacija većine u demokratiji, otvorila je, međutim, pitanje prava manjine, odnosno njene zaštite od potencijalnog „terora većine“. O tome se posebno može govoriti kada se radi o malim većinama i velikim manjinama. Pri odlučivanju se, naime, može ispostaviti da većinu čini tek samo jedan glas više, koji onda marginalizuje suprotan stav velikog broja učesnika u demokratskom procesu. A već sama kvantitaivna ravnoteža ukazuje da kvalitet odluke nije tako ubjedljiv da bi iza nje stala ubjedljivija većina. Zbog toga Bobio primećuje da je teror večine „opasnost koja prijeti demokraciji kao postupnom provođenju u djelo egalitarnog ideala jest izjednačenost (...) koja naposlijetku završava despotizmom.“
 Taj problem se obično rješava različitim modelima računanja većine, jer u praksi se, pored natpolovične većine, operiše i sa kvalifikovanom većnom, apsolutnom većinom, dvotrećionskom većinom, ali i sa relativnom većinom. Optimalno rješenje, naravno, predstavlja jednoglasje, koje istovremeno eliminiše i manjinu i većinu, ali, ukoliko to nije izuzetak nego pravilo, postaje sumnjivo koliko se u tom slučaju uopšte radi o demokratiji.

Istina, čak i kada je manjina mala, postavlja se pitanje da li demokratija, u ime načela većine, treba da je zanemari, pa i onda kada se radi samo o disonantnom pojedincu. Ako se od manjinske grupe ili usamljenog pojedinca očekuje da prihvate odluku većine i da je slijede kao svoju vlastitu, ne znači li to onda da od njih tražimo da rade protiv svojih iskrenih uvjerenja, te od njih pravimo hommo duplexa? Ako im se pak dopusti da ostanu pri svome stavu i u skladu sa tim djeluju na svoju ruku, onda to, opet, praktično znači da će manjina slobodno opstruirati većinu i demokratiju pretvoriti u anarhiju. Kompromisno rješenje ove nedoumice nalazi se u tome da manjina ili pojedinac mogu da zadrže svoje rezerve prema odluci većine, ali da nemaju pravo da je praktično sabotiraju, nego samo da se povodom konkretne odluke uzdrže od bilo kakve akcije. Ili, drugim rečima „demokratija ne daje ’svu vlast’ nikome, a raspodeljuje je različito na manjine i većine koje se pretaču jedna u drugu baš po većinskom principu (pravilu).“
 Napokon, pošto činjenica da je neku odluku donijela demokratska većina ne znači da je to i najbolja odluka, manjini se dopušta da nastavi da kritikuje većinu, jer će tek praksa, kao posljednji kriterijum istine, možda baš njoj naknadno dati za pravo.

Klasična teorija demokratije relativizuje nepovoljan status manjine, kao i povoljan status većine. Većinska procedura naprosto pretpostavlja ad hoc većine i manjine, jer je njihov status stalno promjenljiv i samo privremen. Drugim rječima, jedni te isti pojedinci i grupe će pri jednoj odluci ostati u manjini, a već pri sljedećoj naći će se u većini. Pored tih ukrštenih manjina i većina, postoji i specifična kategorija „nepromjenljivih i beznadežnih manjina“, kao što su vjerske, etničke, rasne i sl. manjine, koje će biti diskriminisane neprestanim nadglasavanjem. Ključna modifikacija u istorijskoj genezi demokratije nije se desila toliko u proširenju naroda jer je to „uvijek ’narod’, shvaćen kao skup građana koji u krajnjoj liniji imaju pravo da donose kolektivne odluke, nego u opsegu u kojem narod vrši to svoje pravo.“
 To ne znači samo prošireni opseg u odnosu na vlast, već i smanjeni opseg u odnosu na manjine koje su u „prirodnom hendikepu“. Ipak, pokušaji da se njihov problem riješi tako što će na različite načine biti izuzeti iz većinskog načela sa mogućnošću da zaustave odluku većine, nerijetko dovode do „terora manjine“. 
USTAV PROTIV VEĆINE
          I zagovornici i kritičari atinske demokratije slagali su se barem u jednom: da je za polis bolja vladavina zakona nego vladavina ljudi. Kant smatra da „ustav koji bi garantovao najveću ljudsku slobodu putem zakona koji bi činili da sloboda svakog pojedinca može postojati zajedno sa slobodom svih drugih ljudi... u svakom slučaju predstavlja jednu nužnu ideju od koje se mora poći ... u svim zakonima.“
 Vladavina zakona nosi u sebi jedan kvalitet koji vladavina ljudi ne poseduje: pravdu. Tokvil nam stoga poručuje: „Postoji jedan opšti zakon, koji je stvorila ili bar usvojila ne samo većina ovog ili onog naroda, nego većina svih ljudi. Taj zakon je pravda.Pravda čini, dakle, granicu prava svakog naroda.“
 Pravda je samo u ranom arhajskom periodu helenskog svijeta dolazila od Zevsa, a formulacija i obznanjivanje zakona  dolazili su iz daleke prošlosti, od gotovo mitskih zakonodavaca (nomotetai) i to se kasnije poštovalo kao naprosto prastaro običajno pravo. U klasično doba, međutim, pitanje zakona je bilo potpuno sekularizovano i posmatrano je gotovo isključivo sa praktične strane. Mir i  stabilnost polisa nisu se mogli postići bez ustaljenih, opštepoznatih i opšteprihvaćenih zakona koji su redovno primjenjivani kao osnova svakog društvenog ponašanja. Platon smatra da „u državi gde zakon zavisi od vlasti upravljača i gde on sam nema snagu, ja vidim da je spremna na propast.“
 Bezakonje proizvodi haos i građanski rat, pa su se i nomotetai, prema predanju, uvijek pojavljivali kao mudri i strogi spasioci nakon žestokih društvenih nemira koji su prijetili opstanku zajednice. Zato, kako zaključuje Aristotel: „Zakon je, dakle, bez strasti, a svaka ljudska duša, naprotiv, mora da ih ima.“


Problem se javlja sa atinskom demokratijom, u kojoj svi slobodni građani učestvuju u donošenju zakona koje će potom sami poštovati, pa Sokrat, u to ime, dobrovoljno prihvata smrtnu kaznu. Zašto zakoni, koji su u demokratiji djelo naroda, treba da ograničavaju samovladavinu naroda? Demokratija slijedi samo odluku brojčane većine pa zakoni treba da budu i valjani i umni i u skladu sa opštim dobrom polisa da bi zaštitili manjine i pojedince od njene kvantitativne premoći. Sofista Protagora iz Abdeje, za koga se smatra da je po prvi put u istoriji stvorio teoretsku osnovu demokratije, više je bio elitista nego egalitarista. Po njemu, slobodni građani jesu svi sposobni da učestvuju u donošenju političkih odluka, ali ne u jednakoj mjeri, i zato su neophodni učitelji i političko vođstvo. Ako demokratiju posmatramo kao vladavinu naroda, u kome je narod ochlos, neuka i zajedljiva gomila, onda o poštovanju prava i zakona uopšte, nema ni govora. Tokvil je mnogo kasnije upozorio na rađanje slične tendencije u Americi skoro retoričkim pitanjem: „Zaboga! Zar većina koja ima preimućstvo da im propisuje zakon, hoće da ima i privilegiju da se tom istom zakonu ne povinuje.“
 A Perikle, kao politički stručnjak iz prakse, samo je potvrdio ovu relativizaciju demokratije u prilog zakonodavstva: „Svi su sposobni da procjenjuju zakone, ali samo neki da ih stvaraju“. 

Moderna demokratija, bar načelno ne priznaje ovu diskriminaciju, pa se opisana kontradikcija između demokratskog porijekla zakona i samovladavine naroda obnavlja u još zaoštrenijoj formi. Kako smo već ranije pomenuli, Džon Stjuart Mil je protivrječnost između opšteg biračkog prava i nejednake kompetencije građana pokušao djelimično i privremeno da riješi pluralnim votumom. Tako bi i u okviru demokratije najumnije glave nacije, iako u manjini, zadržale inicijativu u parlamentarnom krojenju zakona, koje većina samo potvrđuje. A Žan-Žak Ruso je uveo „opštu volju“, koja sabira sve ono što je najbolje u prirodi svakog čovjeka i kao zakon se uzdiže iznad, kako individualnih pristrasnosti, tako i kolektivnih zastranjivanja. 


„Iskustvo pokazuje“, ističe naš ugledni pravnik i politikolog Kosta Čavoški, „da većina u demokratiji obično postupa umerenije i racionalnije kada učestvuje u donošenju apstraktnih i bezličnih zakona jer tada još nije sasvim izvesno na koje će se pojedinačne slučajeve primeniti i čije će interese neposredno ugroziti ili podržati.“
 Bilo da je bazileja, aristokratija ili demokratija, vlast se psihološki lakše podnosi ako nije personalizovana nego otjelovljena u bezličnim, opštim i apstraktnim pravnim normama, ali kao što demokratija nije lišena slabosti ni vladavina prava nije neranjiva. Atinska demokratija je propala kada su se u sudove kao porotnici uključili siromašni dijelovi demosa. Nedovoljna razrađenost Solonovih zakona dopuštala im je ne samo da glasaju o krivici nego i da tumače zakone i izriču sankcije, pa je to otvorilo vrata korupciji. A ta ista korupcija, kao što dobro znamo, i danas nagriza osjetljivo tkivo novih demokratija u Istočnoj Evropi i, posebno, na Zapadnom Balkanu. 
TIPOVI DEMOKRATIJE
          Ne postoji, naravno, neka egzaktno utvrđena i opšteprihvaćena tipologija. Čak se istovjetan tip demokratije, od autora do autora, pojavljuje pod različitim nazivima. Izvorna demokratija, njeno širenje ili čak globalizacija doveli su do nove diversifikacije oblika demokratije i daljeg rasplinjavanja i desupstancijalizacije ovog ionako fluidnog pojma. Minimalna demokratija, proceduralna demokratija, kontrolisana demokratija, ograničena demokratija i slične sintagme iskonstruisane na bazi izvoza demokratije u zemlje nezapadnih tradicija i kultura, stekle su i teorijski legitimitet u pravoj poplavi literature na ovu temu. Ipak, najčešće se pominje nekoliko osnovnih tipova demokratije, kao što su izvorna demokratija, zaštitna demokratija, razvojna demokratija, narodna demokratija, konsocijativna demokratija, plebiscitarna demokratija i libertijanska demokratija - koje ćemo na narednim stranicama ukratko kritički predstaviti. Među njima posebno mjesto zauzimaju poliarhija i elitistička demokratija, na koje smo se već ukratko osvrnuli u prvom poglavlju naslovljenom Politika. Moguće su, naravno, i uže klasifikacije navedenih oblika demokratije, pa bi se izvorna demokratija, narodna demokratija i plebiscitarna demokratija mogle uslovno grupisati kao oblici neposredne demokratije, a sve ostale kao oblici  posredne demokratije, odnosno predstavničke demokratije.
IZVORNA DEMOKRATIJA
     Izvorna demokratija, koja se još naziva  i antička, participativna, klasična, čista, neposredna i sl., istorijski je i kao teorija i kao praksa, nastala prva.. Bilo je to u  V i IV  vijeku prije naše ere u atinskom polisu, kada je i skovana složenica demos-kratein. Naravno, ni tada, kao ni kasnije, demokratija nikada nije bila vladavina naroda u doslovnom smislu riječi. Već smo istakli da je antički pojam naroda iz politike isključivao bar dvije trećine stanovnika polisa, pa moderna demokratija u tom pogledu  predstavlja napredak.
           Ono u čemu su stari Atinjani ostali neprevazidjeni jeste intenzitet i kontinuitet političkog angažovanja svih odraslih muškaraca rođenih u polisu koji nisu bili robovi. „Atinska demokratija počivala je i na duboko usađenim i negovanim osećanjima javne dužnosti (...) Zbog toga su najveća dostignuća atinske demokratije bila dela u kojima se potvrđuje odgovrnost građana prema demokratskoj republici (zajednici).
 Slobodni gradjani su se neposredno i neprestano bavili javnim poslovima. Privatni poslovi smatrani su nedostojnim,  pa su na imanjima radili robovi, dok su  kućni poslovi, uključiv i roditeljske, bili u cjelini rezervisani za žene. Javna sfera je, dakle, u potpunosti dominirala nad privatnom.  Bilo je nezamislivo da slobodan čovjek izabere porodicu, ili materijalno sticanje, ili dokolicu ili neko alternativno zanimanje  kao svoju osnovnu  preokupaciju i da im da prednost u odnosu na politiku. Politički pasivan, to jeste politički apstinent, mogao je da bude samo neko ko je iznad nivoa čovjeka, a to su bili olimpski bogovi, ili ispod nivoa čovjeka, a to su bili robovi ili životinje. Slobodni gradjanin koji  bi odlučio da se isključi iz aktivnosti eklezije, odnosno skupštine na agori ili trgu, bio bi izložen opštem preziru i smatran idiotom (idiotes). Drugim riječima, građani atinske demokratije živjeli su za politiku, politika je bila osnovni smisao i sadržaj njihovog života, politika je bila njihovo neotuđivo pravo, ali i neizbježna obaveza. Čovjek je zasita bio zoon politikon, ili, kako bi to  rekao Darendorf, bio je totalni gradjanin. Polis je bio mnogo više nego zajednica ljudi, i tu čovjek nije imao slobodnog individualnog  izbora u savremenom smislu.

Skupština, eklezija  je zasjedala najmanje 40 puta godišnje. Ako se izuzmu brojne svetkovine kada su svi zajedno izvodili paganske rituale, to je značilo najmanje jedanput nedeljno. A pošto su zasjedanja bila višednevna, bio je to ozbiljan profesionalni politički angažman u savremenom smislu. I više od toga: za razliku od naših današnjih poslanika profesionalaca, svi građani polisa su obavljali i izvršnu vlast.Vladao je Savjet od 500 članova, a  postojao je i još uži organ 50-orice, koji je imao zakonodavnu inicijativu. Predsjedavajući eklezije je imao mandat od samo jednog dana i samo jednom u životu jer se išlo za tim da ta čast pripadne što većem broju Atinjana. Smjenjivali su se kockom, a  ne izborom, jer bi to dalo prednost uglednijim, mudrijim, popularnijim, a cilj je bio da svi budu politički jednaki. Izuzetak su predstavljali stratezi ili generali, odnosno vojni kmandanti, jer se stalno ratovalo i bilo je važno da to rade obučeni, iskusni i provjereni kadrovi. Njih 10, medju kojima je bio i otac atinske demokratije Perikle, mogli su biti reizabirani, ali da se zbog toga ne bi osilili i ugrozili demokratiju, postojao je ostrakizam. 


U pojedinim aspektima antička demokratije je ostvarila vrhunske domete i zbog  toga se smatra neprevaziđenim uzorom, ali ona je već na istorijskom početku pokazala i slabosti. Najmudrije glave toga vremena nisu bili pristalice demokratije jer je ona u najvažnije javne poslove uključivala sve i svakoga i promovisala prosječnost. Platon joj je suprotstavljao vladavinu filozofa-kraljeva, odnosno najmudrijih građana polisa.   Manje obrazovana i manje iskusna većina eklezije zaista je vodila  obaranju nivoa diskusija i kvaliteta odluka. Pod  pritiskom siromašne većine građana uvedeno je i plaćanje dnevnica tokom trajanja zasjedanja. A onda je to dovelo i do povećanja  broja  sjednica i dužine njihovog trajanja. Bobio je taj jasno uviđa: „Ništa toliko ne preti da ubije demokratiju preterivanja s demokratijom.“


I jednaka politička participacija svih građana u političkom životu polisa u savremenim analizama je idealizovana. Kako se vidi iz čuvenog Periklovog govora na odru heroja Peloponeskog rata, postojala je jasna razlika između onih koji su bili sposobni da predlažu i sprovode politička rješenja i onih koji su mogli samo da procjenjuju da li su ta rješenja dobra i da glasaju za ili protiv.
ZAŠTITNA DEMOKRATIJA

Zaštitna demokratija, koja se još naziva i protektivna, predstavnička, građanska i sl., bitno i višestruko se razlikuje od prethodnog tipa demokratije. Javlja se stoljećima kasnije, bez gotovo ikakvog kontinuiteta i pod sasvim drugačijim društveno istorijskim uslovima.


To je vrijeme konstituisanja modernih nacionalnih država koje su i prostorno i populaciono bile neuporedivo veće od  antičkih gradova-država. Iako se pravo glasa postepeno širilo i dugo su bile isključene ne samo žene i stranci nego, usljed imovinskog cenzusa, i siromašni građani, ipak je broj potencijalnih učesnika u političkom životu bio neuporedivo veći. Tehnički nije bilo moguće da se svi okupe na jednom  trgu te neposredno komuniciraju i zajedno odlučuju o državnim poslovima. Siromašni za to nisu imali ni vremena jer su morali da povazdan da rade i zarađuju za život. A, zbog niskog nivoa obrazovanja i neinformisanosti, nisu bili ni sposobni da raspravljaju o sve brojnijim i sve složenijim javnim poslovima koji su tražili stručnost.

Zbog toga je bila neizbježna posredna demokratija u kojoj su gradjani birali svoje predstavnike, odnosno poslanike ili delegate, a oni su u njihovo ime upravljali državom. Izvorni tip demokratije do danas se održao samo ponegdje u malim lokalnim samoupravama, u kojim neposrednost i jednostavnost odnosa među ljudima nalikuje antičkom polisu, koji se mogao „okom sagledati i glasom opasati“.


Pored ovog tehničkog uzroka prelaska sa neposredne demokratije na posrednu, postojao je i ne manje važan istorijski razlog. Moderna demokratija nastala je kao rezultat borbe protiv kraljevskog apsolutizma, sistema hijerarhije i privilegija po rođenju, iz koga su bili isključeni ne samo gradski i seoski proletarijat nego i mlada buržoazija u usponu. Materijalno sve imućnija i politički još uvijek nemoćna, nova klasa je u razvijanju svojih poslova bila ugrožena samovoljom kralja, plemstva i sveštenstva koji su sve većim i sve brojnijim porezima, taksama i drugim nametima ometali njene poslove i punili svoje džepove. Da bi ograničili i kontrolisali vlast koja ju je tlačila, borila se za ustav i  parlament, za političku ravnopravnost i višestranačke izbore, za odvajanje zakonodavne, izvršne i sudske vlasti, za slobodu govora i okupljanja, za zaštitu individualnih i grupnih prava. Hejvud izdvaja kao ključnu komponentu kontrolu vlasti putem demokratskih i fer izbora: „Ukratko, protektivna demokratija jeste oblik demokratije, ali ograničen i posredan. U stvarnosti, pristanak onih kojima se vlada ispoljava se glasanjem na redovnim i takmičarskim izborima. Na taj način se obezbeđuje odgovornost onih koji vladaju.“
 To su sve elementi moderne demokratije, čija je osnovna funkcija da građanina zaštiti od države, pa otud i naziv ovog njenog oblika.
        Demokratija je za građanina atinskog polisa značila neposrednu i neprestanu participaciju u vlasti. Demokratija za modernog gradjanina znači zaštitu od vlasti, i to tako što svake četiri godine može da je smijeni na izborima. Za razliku od antičke demokratije, koja je slobodnog građanina stavljala u okove politike, zaštitna demokratija mu politiku, bar formalno, nudi kao samo jednu od alternativa slobodnog individualnog izbora profesije. Istina, jedan od očeva moderne demokratije, Džon Lok, smatrao je da samo onaj ko plaćanjem poreza puni državni budžet ima pravo da kontroliše državnu vlast. Kasnije je ta diskriminacija siromašnih eliminisana opštim pravom glasa. Ali, realno gledajući, veliki vlasnici su i danas, zahvaljujući svojoj ekonomskoj moći, više partneri države nego državni podanici.

RAZVOJNA DEMOKRATIJA

Razvojna demokratija  predstavlja izvjesno pomjeranje težišta sa liberalnih vrijednosti  individualizma i slobode na komunitarne vrijednosti jedinstva i jednakosti. Slično antičkom shvatanju demokratije, Žan-Žak Ruso smatra da su građani slobodni kada neposredno i neprestano učestvuju u oblikovanju zajednice u kojoj žive i kada se potčinjavaju zakonima koje su sami stvorili. Sa te pozicije Ruso je bio žestok kritičar zaštitne demokratije, u kojoj su građani slobodni samo jedan dan u četiri godine, a u međuvremenu su robovi onih koje su izabrali.               

Da bi pak razriješio protivrjerčnost između, sa jedne strane, antičkog komunitarizma i, sa druge, modernog individualizma, Ruso uvodi kategoriju „opšta volja“. To nije agregat pojedinačnih interesa, njihovih razlika i sukoba, te kompromisa ili sinteze, nego ono što je zajedničko u ljudima i što od društva čini organsko jedinstvo. Opšta volja je onaj objektivni ili istinski, ili autentični interes svih ljudi nasuprot čovjekovom subjektivnom, ličnom i sebičnom interesu. Ljude su tokom istorije iskavarile loše društvene institucije, a to se može otkloniti svojevrsnom političkom pedagogijom. Ruso piše djelo „Emil ili o vaspitanju“ u kome pokazuje da bi se vaspitanjem i obrazovanjem kod ljudi može podstači i razviti opšta volja. Ljude  koji bi, oslobodjeni sebičnosti i egoizma, djelovali u opštem interesu. Ovaj oblik demokratije nazivamo razvojnim jer bi, zapravo, trebalo da razvije ono najbolje u ljudima što im je istovremeno svima zajedničko. Ukratko, kada govorimo o Rusou, možemo konstatovati da „on je sa svoje strane demokratiju postavio tamo gde je Monteskje postavljao ustav. To su vrlo različita rešenja, ali usmerena na isti cilj, cilj da štite slobodu pojedinca od ugnjetavanja.“


Teorijski interesantan, ovaj pristup postao je opasna idejna osnova i nekih totoalitarnih pokreta. Naime, ako postoji neko opšte dobro koga prosječni ljudi nisu svjesni, onda je to platforma za „izuzetne pojedince“, „velike vođe“, „najbolje sinove naroda“ da  grade  društvo u skladu sa tom samo njima i njihovim sljedbenicima prepoznatljivim dobrom. Ti  „usrećitelji“ onda nemaju potrebu da pitaju pojedinca šta je to što on želi, šta on vidi kao svoje dobro, ličnu sreću. Na ignorisanju tog individualnog slobodnog izbora nastali su i komunizam i fašizam.

Istina, i nova ljevica  je, krajem 70-ih, bila inspirisana ovim idejama jer se, nasuprot komunističkom pokretu, moderno kapitalističko društvo razvilo kao atomizirano                                                                                                                                                                                                                                                                                                                                                                                                                                                                                                                                                                                                                                                                                                                                                                                         društvo konzumerizma, vještačkih potreba i svođenja kvaliteta života isključivo na materijalni standard. Zato su pokušavali da afirmišu alternativne vrijednosti humanizma, solidarnosti i samoorganizovanja na lokalnom nivou.


Manje radikalan i utoliko prihvatljiviji oblik razvojne demokratije promovisao je Džon Stjuard Mil. Rana predstavnička demokratija isključivala je iz izbornog prava veći dio naroda na osnovu  pola, na osnovu imovinskog cenzusa, na osnovu nivoa obrazovanja. Prvi osnov isključivanja zasnivao se na tradicionalnoj patrijarhalnoj podjeli rada po kojoj je ženama pripadalo rađanje i odgajanje djece te vođenje domaćinstva, a muškarcima zarađivanje za život i javno predstavljanje porodice. Drugi osnov isključenja zasnivao se na činjenici da državu finansiraju samo  poreski obveznici, a to nisu i siromašni, koji besplatno koriste usluge države, pa nema osnova da učešćem u državnim poslovima upravljaju tuđim novcem. Treći osnov isključenja je polazio od toga da radnici i seljaci nisu kompetentni da učestvuju u složenim državnim poslovima  koji zahtijevaju veliko znanje i obrazovanje, a zbog toga što nisu vlasnici privatne imovine, nego najamni radnici, zbog cjelodnevnog  rada nemaju ni vremena da se politički informišu i budu aktivni.

         Džon Stjuart Mil se zalagao za opšte pravo glasa sa tezom da  isključivanjem žena i siromašnih, prije svih, država gubi veliki doprinos koji bi toliki broj ljudi mogao da pruži razvoju zajednice. Njihove potencijale bi trebalo razvijati ne samo omasovljenjem sistema obrazovanja nego i podrškom njihovom sindikalnom organizovanju i političkom angažovanju. Ilija Vujačić predočava da „Mil naglašava da se o političkim pitanjima ne može odlučivati pozivanjem na ’neobrazovanu masu’, već da mora postojati vladavina nekog izabranog tela koje sačinjavaju oni koji su sposobni za vladanje, što je neophodan element ’dobre vladavine’.“
 Politička aktivnost je najbolja politička škola jer bi tako siromašni sticali iskustvo, znanje i samopouzdanje. Zalagao se za plaćanje rada u parlamentu odnosno uvodjenje dnevnica kako bi siromašnima bio nadoknađen izgubljeni radni dan na poslu. Posebno se zalagao za razvijanje lokalne samouprave smatrajućo da „lokalne ustanove su pre svega sredstvo obrazovanja slobodnih građana i sredstvo zaštite individualne slobode, ali i (...) neodvojivi uslov svake stvarne demokratije.“
 Kao prelazani oblik, sugerisao je zanimljiv mehanizam pluralnog votuma po kome bi opšte pravo glasa bilo gradirano nejednakim brojem glasova u skladu sa obrazovanjem. Najmanje školovani bi imali samo jedan glas, a oni sa višom spremom dva, tri ili više. Napokon, Mil je bio u istoriji prvi poslanik koji je jednom parlamentu podnio predlog da žene dobiju pravo glasa. Poslije dugih polemika u Vestminsterskoj palati ostao jer u manjini. Ali, od njegovog obrazloženja i priloga debati, nastao je čuveni spis, koji će uzburkati duhove toga vremena i postati jedno od klasičnih djela kasnijeg feminističkog pokreta.
NARODNA DEMOKRATIJA
Narodna demokratija je vezana za socijalističke režime u Istočnoj Evropi koji su se razvili pod uticajem sovjetske teorije i prakse. Te države su do 1989. godine i službeno nazivane narodnim demokratijama. Marks je klasno podijeljena društva  na  Zapadu smatrao samo formalnim demokratijama, jer je iza fasade političke jednakosti stajala suština ekonomske nejednakosti. Sumirajući razlike između liberalne i socijalističke demokratije Bobio ističe da „naposletku, ono što je najvažnije, liberalna demokratije daje narodu pravo da direktno ili indirektno učestvuje u političkim odlukama, no paralelno ne dolazi do pravičnije raspodele ekonomske moći, te je pravo glasa često samo puki privid. U socijalističkoj demokratiji, gde ta pravičnija raspodela postaje jedan od primarnih ciljeva promene ekonomskog sastava formalna se moć sudelovanja pretvara u stvarnu, i time se istovremeno ostvaruje demokratija u svom krajnjem idealu, a to je veća jednakost među ljudima.“
 Nezaposleni, slabo plaćeni, siromašni, bez krova nad glavom i sl. prisiljeni su da se po čitav dan bave borbom za goli biološki opstanak - svoj i svoje porodice, pa tako nemaju vremena da učestvuju u političkim aktivnostima. Neobrazovani, neinformisani, neškolovani, polupismeni ili nepismeni i sl. nisu sposobni ni da razumiju i prate političke fenonene, odnose i procese, a kamoli da budu politički aktivni. Sukob interesa izmeću klase vlasnika privatnog kapitala i klase najamnih radnika tako je dubok da se nemože riješiti dijalogom, tolerancijom, koncensijama, kompromisima i konsenzusima u okviru pravila igre parlamentarne demokratije, nego jedino revolucijom. 
          Nacionalizacija privatne  imovine, to jeste uspostavljanje društvene svojine, bila bi osnova transformacije formalne demokratije u stvarnu. Politička jednakost bi tako dobila realnu podlogu u socijalnoj jednakosti. Međutim, Marks u svojim djelima nije dao prezcinije praktične upute kako doći do takvog društva, izuzev što je pretpostavljao da će do toga doći u  ekonomski, socijalno, kulturno-politički itd. najrazvijenijim zapadnim zemljama. Međutim, razvijena kapitalistička društva su, zahvaljujući izvanrednoj dinamici ekonomskog rasta, stvorila „društvo izobilja“, odnosno „državu blagostanja“, koja je obezbijedila prihvatljiv nivo životnog standarda za veliki dio stanovništva i time otupila oštricu nezadovoljstva najnižih slojeva društva. Sa druge strane, Lenjin i boljševici su izveli revoluciju u izrazito zaostaloj Rusiji, u kojoj nije postojala razvijena industrija pa ni razvijen industrijski proletarijat. 

Bio je to oružani ustanak radnika i seljaka koje predvodila boljševička, to jeste komunistička partija. Ideološku i političku nezrelost masa trebalo je da nadomjesti organizacija „ljudi posebnog kova“, koji vide dalje i bolje od ostalih pripadnika pokreta, odnosno koji su sposobni da sagledaju dugoročne interese svojih sljedbenika i povedu ih do konačnog cilja - besklanog društva jednakosti i pravde. Zato su oni bili definisani kao avangarda to jeste oni koji prednjače, ali ta predvodnička funkcija nije trebalo da bude trajna, nego privremena i posrednička, kako bi se čitavo društvo uzdiglo na njihov nivo i time oni kao organizacija postali suvišni. 
       U sovjetskoj praksi, ali i u praksi ostalih socijalističkih zemalja, desilo se obratno: kada je došla na vlast, komunistička partija je trajno preuzela monopol rukovođenja društvom. Navodna „diktaturta proletarijata“ pretvorila se u diktaturu komunističke partije, tačnije samo najvišeg rukovodstva te partije, a nerijetko i dikataturu samo generalnog sekretara partije, kao što je to bilo u vrijeme staljinizma. U ime borbe protiv (kapitalističke) formalne demokratije komunisti u socijalizmu nisu stvorili stvarnu demokratiju, nego su ukinuli svaki oblik demokratije.

KONSOCIJATIVNA DEMOKRATIJA
        Konsocijativna demokratija predstavlja odgovor na problem „terora većine“ nad manjinom koji se javlja u klasičnoj predstavničkoj ili vestminsterskoj demokratiji. Odavno je bilo postavljeno pitanje šta sa pojedincem ili grupom koji se nađu u demokratskoj manjini. Da li pojedinac ili manja grupa treba odluku većine bezrezrvno da  prihvate kao svoju ili mogu da ostanu pri vlastitom stavu?  Demokratsko načelo većine sugeriše da pojedinac ili grupa treba da se solidarišu sa većinom, ali ne znači li to onda zahtjev da rade protiv vlastitog uvjerenja? Da su im u prethodnoj diskusiji argumenti druge strane bili dovoljno uvjerljivi, oni ne bi ni bili u manjini, nego u većini, a to što se nasuprot njihovom mišljenju našlo nekoliko dignutih ruku više, i nije nikakav argument. Napokon, ko je bio u pravu, a ko u krivu obično se može provjeriti tek kasnije, kada se odluka primijeni u praksi. Zatim, da li ima smisla tražiti od nekoga da u ime priznavanja demokratske većine djeluje nasuprot svom uvjerenju i nije li to nametanje dvostrukog morala: „Jedno misli a drugo govori ili radi“? Problem se tehnički može riješiti da se manjini ili pojedincu dozvoli da zadrži svoj stav i da se za njega u diskusiji i dalje zalaže pa čak i da apsitinira u zajedničkoj akciji, ali ne i da je sabotira. 

Generalno se računa na „ukrštene ili  preklapajuće većine i manjine“, što će reći da se polazi od pretpostavke da će se isti ljudi u različitim prilikama naizmjence naći u većini ili manjini, te da tako pri većinskom odlučivanju niko neće trajno biti privilegovan kao većina niti hendikepiran kao manjina. Postoje, međutim, i takozvane „trajne i beznadežne manjine“, odnosno pojedinci i grupe koji zbog nekih svojih obilježja mogu biti konstatno mrginalizovani. To su najčešće etničke, vjerske, rasne, i sl. manjine, koje u velikom broju slučajeva imaju potrebu da svoje specifične interese zaštite od neprestanog „terora većine“. Ali ako se, opet, njihova prava favorizuju u odnosu na većinu, to vodi u „teror manjine“. Džon Stjuart Mil zbog toga je tvrdio da je demokratija gotovo nemoguća u nacionalno podijeljenim društvima. Milan Podunavac indentifikuje Mila kao začetnika škole „liberalnog nacionalizma“ prema kome „granice slobodnih institucija i granice nacija se podudaraju. Izazov je multikulturalizma u tome, da on inherentno narušava liberalnu i univerzalističku shemu dobro uređenog poretka. Sažeto, multikulturalizam traži takvu shemu (...) koja priznaje jednaku vrednost svih stabilnih i životnih zajednica koje postoje u društvu.“
 

Savremeni istraživači demokatije otkrili su, međutim, da je u nekim zemljama, poput Švajcarske i Belgije, i na određen način i Holandije i Austrije, to ipak moguće. U njihovim državnim okvirima okupili su se dijelovi naroda čije većine su bile nastanjene u susjednim nacioalnim državama. Nijemci, Francuzi, Italijani u Švajcarskoj, te Flamanci i Valonci u Belgiji nisu pokazivali želju da se pripoji svojim nacionalnim maticama, nego su radije živjeli sa drugima i pri tome stoljećima smišljali, gradili i usavršavali demokratske političke aranžmane koji će obezbijediti ravnpravnost za sve i svakoga i niko neće biti ugrožen kao manjina. Da su došli do dobrog modela, svjedoči što su to sve izuzetno mirne, stabilne, prosperitetne i demokratske države. Prije svega, princip većine oni su zamijenili principom konsenzusa, odnosno opšte saglasnosti svih učesnika u diskusiji. Vlast su maksimalno decentralizovali, tako da sve ono što pojedini dijelovi nisu izričito delegirali na zajedničke organe spada u nadležnosot dijelova. Napokon, uvedeno je pravo veta, koje zaustavlja svako rješenje za koje bilo koja  grupa smatra da ugrožava njene vitalne interese. 

Prve i suštinske opaske o osnovnim karakteristikama konsocijativne demokratije dao je Robert Dal, a Arent Lajphart je, uopštavanjem konkretnih rješenja koja je sreo u političkoj praksi ovih nekoliko zemalja, izgradio teoriju konsocijacije. Kada je početkom 90-ih došlo do raspada Jugoslavije, na njenim ruševinama je nastalo nekoliko nacionalno podijeljenih društava (BiH, Makedonija, Srbija), a to su one zemlje u kojima ima manje od 80 odsto većinskog naroda. Pokušaj da se u njima primijeni konsocijativna demokratija kao način da se prevaziđu međunacionalni konflikti, nije urodio plodom. Zašto? Prije svega upravo zato što su to bile zemlje u neposredno poratnom stanju međusobne mržnje i nespremnosti naroda da uopšte žive zajedno. A taj „bazični konsenzus“ o želji da se živi u zajedničkoj državi logički prethodi „proceduralnom konsenzusu“, odnosno dogovoru na koji način da se odlučuje o konkretnim pitanjima koje nameće zajednički život. Bazični konsenus mora da prethodi proceduralnom, ali malo vrijedi bez njega.


Treba reći da i u optimalnim uslovima primjene sistem konsocijativne demokratije ispoljava određene slabosti. Zbog dugog procesa usaglašavanja do postizanja konsenzusa, vrlo je spor. Zbog mnoštva paralelnih institucija u svakom od dijelova posebno plus na centralnom nivou zajedničkih, komplikovan je i skup. Zbog prava svake grupe da uloži veto i time zasutavi proces odlučivanja, vodi čestim blokadama funkcionisanja državnih organa.
PLEBISCITARNA DEMOKRATIJA

Zvuči apsurdno, ali ovaj oblik demokratije javlja se u totalitarnim diktaturama u kojima se od podanika očekuje ne samo pasivna poslušnost nego i permanentna aktivna podrška režimu, a prije svega vođi. Nije riječ samo o obaveznom izlasku na izbore na kojima se pojavljuje samo jedan kandidat i monopolistička partija nego i o raznovrsnim manifestacijama obožavanja „velikog vođe“, „oca nacije“, „najboljeg sina naroda“ i sl.: slavljenje njegovog rođendana kao državnog praznika, čestitke iz cijele zemlje od kolektiva i pojedinaca, fotografije i biste na svakom koraku, imenovanje gradova, trgova i ulica, prorađivanje njegovih govora i ritualno citiranje. Iako samo formalno, postoje demokratske institucije, kao što su parlament, vlada, sudstvo, pa i podjela vlasti, a diktator i zvanično istovremeno zauzima po nekoliko ključnih funkcija (šef partije, premijer, predsjednik države, ministar odbrane, šef državne bezbjednosti i sl.), ni to sve nije dovoljno. Kao, prije svega, vansisitemski i nadsistemski narodni tribun, on neposredno komunicira sa masama, mimo svih institucija i procedura. Na masovnim političkim skupovima direktno im se obraća programskim govorima sa novim idejama, projektima i vizijama, te od njih traži neposredan i jasan odgovor. I dobija ga u jednodušnoj podršci u obliku ovacija, skandiranja i frenetičnih aplauza. U tom živom dvosmjernom kontaktu bez posrednika između vođe i njegovih sljedbenika i prepoznaje se element demokratije u ovakvoj vrsti politke. Ona je, međutim, samo plebiscitarna po tome što je, baš kao na narodnom plebiscistu, jedina praktično moguća reakcija mase na monolog vođe redukovana na puko da ili ne. I manje od toga zato što na referendumu ili plebiscitu svaki građanin pojedinačno, skriven iza zavjese tajno ispunjava listić, dok bi u ovom slučaju, zvižduk umjesto aplauza vjerovatno linčom kaznila razjarena masa. Otuda je za ovu vrstu demokratije primjereniji naziv „demokratija aplauza“, kako ju je svojevremeno krstio naš prerano preminuli ugledni politikolog Slobodan Inić. Sartori stoga postavlja vrlo jednostavan i jasan uslov razgraničenje praktikovanja i zloupotrebe demokratija, odnosno „demokratija postoji kada postoji otvoreno društvo u kome je odnos između onih koji vladaju i onih kojima se vlada preliminarno shvaćen u smislu da je država servis građana, a ne građani u službi države, da vlast postoji zbog naroda, a ne obrnuto.“

Uz pomoć ovog „demokratskog mehanizma“ diktatori nerijetko vrše vanjske udare na poredak u čijem se središtu sami nalaze. Bilo zato što zavisna hijerarhija vlasti neodlučno reaguje na  zahtjeve diktatora, ili samo zato što on paranoično umišlja otpore iza kojih stoje zavjere, tek mase su pozvane da potvrde njegovu nadmoć i najave likvidacije stvarnih ili fiktivnih protivnika. Poznat je primjer kineskog lidera Mao Cedunga koji je mobilizacijom omladine („crveni gardisti“) protiv vladajuće nomenklature, tokom revolucije u revoluciji, za nekoliko godina desetkovao vrhove partijske hijerarhije i državnog aparata.
DISKURZIVNA DEMOKRATIJA

Ovaj tip demokratije, koji je teoretski kompleksnije artikulisan u djelu Jirgena Habermasa, u centar demokratskog procesa stavlja javnu raspravu, i zato se i pominje ne samo kao diskurzivna nego i kao „raspravna demokratija“ ili „partnerska demokratija“. Javna rasprava, koja prethodi donošenju zakona u zakonodavnom tijelu, odnosno parlamentu, ili na referendumu, zaista i predstavlja sadržajnu suštinu demokratije, jer glasanje je samo puki ishod. To je, zapravo, moderna agora u kojoj punoljetni građani, posredstvom medija, ali i u kafani, na poslu, sa komšijama i na ulici vode dijalog o tome šta je dobro za njih pojedinačno i kolektivno i šta je dobro za „polis“, koji sada samo više nije grad-država nego nacionalna država, a da bi odlučili o zakonima pod kojima će živjeti. Internet u tom pogledu otvara revolucionarno nove mogućnosti direktne i permenentne komunikacije globalno umreženih personalnih računara. Ovakva komunikacija, između ostalog, relativizuje prostor i vrijeme kao ograničenja moderne demokratije i kreira „forum“ neposredne participacije u kojem neki autori već prepoznaju osnove „elektronske demokratije“ ili „globalne demokratije“. Sam Habermas je prije nekoliko godina u javnoj raspravi o predlogu Evropskog ustava prepoznao šansu za uspostavljanje evropskog identiteta, pa i ustavnog patriotizma, s onu stranu tradicionalnih ograničenosti nacionalnih država.


Na stranu što se konkretnim povodom nije tako dogodilo, nego je predlog odbačen opstrukcijom glasača dvije članice EU iz čisto unutrašnjopolitičkih razloga. Upravo zahvaljujući manipulativnim kapacitetima elektronskih medija, javnost je, naprotiv, i na nacionalnom nivou pretvorena u omasovljeno javno mnjenje koje „igra onako kao što mu se svira“. Štaviše, zakonom propisane javne rasprave vremenski se skraćuju, rutinizaraju, svode na propagandno prepariranje za planirani ishod. Dan ćutnje pred izjašnjavanje (izbori, referendum i sl.) izvorno je predviđen za to da građanin bude ostavljen na miru da sam sa sobom sumira i odvagne sve argumente koje je čuo u javnoj raspravi i konačno zauzme autonoman stav. Njemu jedino ostaje pitanje da li uopšte ima smisla da sutradan glasa za nešto što je bez dileme samorazumljivo. „Civilno duštvo nalazi se mnogo više pod pritiskom medija nego politike, iako“, kako kaže Žarko Puhovski, „političari imaju bar kakav-takav izborni legitimitet, a novinari - baš nikakav.“
 Ni to nije sve, jer su i sami referendumi  građana sve češće pretvoreni su referendume poslanika u narodnoj skupštini, koji opet djeluje na daljinsko upravljanje iz stranačkih centrala. „Imperativni mandati“ su, po već odavno napuštenoj parlamentarnoj tradiciji, poslanike vezivali za biračko tijelo, i ono ih je u svakom momentu moglo opozvati ako ne ispunjavaju predizborna obećanja. Danas pak imperativni mandati vezuju „narodne predstavnike“ za stranke, i one ih zbog nediscipline uvijek mogu smijeniti potezanjem unaprijed kovertirane ostavke. Izuzetno su rijetki  slučajevi kada poslanici dobijaju dozvolu od stranke, na čijoj listi su izabrani od naroda, da se slobodno opredijele, i to biva samo onda kada je stranački vrh podijeljen oko konkretnog pitanja ili je pitanje politički irelavantno. Kao raritet u novijoj istoriji njemačkog parlamentarizma pominje se, recimo, glasanje u Bundestagu o vraćanju prestonice iz Bona u Berlin. Frank Kaningam interpretirajući Habermasa navodi da „kritička teorija praktično ima zadatak da se bori za uslove koji su pogodni (...) da se dođe javnih prostora za raspravu i političke mere kojima se podstiču odgovarajuće slobode i jednakost. Filozofski gledano, zadatak teoretičara je da opravda pravila kojima su ljudi obavezni, čak i kada ne prihvataju tu obaveznost.“
 Ipak, sa stanovišta opisanih negativnih iskustava krize javnosti i parlamentarizma, diskurzivna demokratija ostaje samo normativni ideal.

